**ZMLUVA O ZBERE ELEKTROODPADU**

**uzavretá v zmysle § 269 ods.2 zák.č. 513/1991 Zb. Obchodný zákonník**

**v znení neskorších predpisov**

**medzi:**

**POSKYTOVATEĽ SLUŽBY:**

* obchodné meno: **ROVAMI s.r.o.**
* IČO: 44 964 382
* DIČ: 2022893048
* IČ pre DPH: SK2022893048
* sídlo: Abrahámska 1345, 925 21 Sládkovičovo
* zapísaná: OR OS Trnava, oddiel Sro, vložka č. 24403/T
* **v mene ktorej v tomto právnom úkone koná konateľ**
* meno a priezvisko: Mgr. Róbert Varga
* e-mail: [rovami@rovami.sk](mailto:rovami@rovami.sk), [obchod@rovami.sk](mailto:obchod@rovami.sk)

**a**

**PRÍJEMCA SLUŽBY:**

* **Obec Igram**
* IČO: 00 800 252
* DIČ: 2020685689
* sídlo: 900 84 Igram 217 (pošta Báhoň)
* **v mene ktorej v tomto právnom úkone koná starosta obce**
* meno a priezvisko: Peter Holek
* e-mail: [starosta@igram.sk](mailto:starosta@igram.sk)

**Článok I**

**Predmet zmluvy**

1. Poskytovateľ služby sa touto zmluvou a počas jej trvania zaväzuje poskytnúť príjemcovi služby nasledujúce služby:

**zber a odvoz elektroodpadu uvedeného v Prílohách č. 1 a 2 k tejto zmluve**,

pričom

* ***Príloha č.1*** obsahuje zatriedenie elektroodpadu podľa Vyhlášky Ministerstva životného prostredia Slovenskej republiky č.365/2015 Z.z., ktorou sa ustanovuje Katalóg odpadov; a
* ***Príloha č.2*** obsahuje zatriedenie elektroodpadu podľa prílohy č.7 a 8 Vyhlášky Ministerstva životného prostredia Slovenskej republiky č.373/2015 Z.z. o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov (ďalej len *„Elektroodpad“*).

1. Elektroodpad musí byť v celistvom, neporušenom a neodstrojenom stave a svojím konštrukčným prevedením nesmie znemožňovať ani neprimerane sťažovať jeho následné spracovanie v zmysle všeobecne záväzných právnych predpisov o odpadoch. Ak sa zmluvné strany v jednotlivom prípade nedohodnú inak, elektroodpad, ktorý nespĺňa uvedené požiadavky, nie je príjemca služby povinný prevziať.
2. Poskytovateľ služby sa zaväzuje odobrať elektroodpad od príjemcu služby vo vopred dohodnutom termíne, a to najneskôr do 5 pracovných dní od doručenia výzvy príjemcu služby.

**Článok II**

**Odovzdávanie a preberanie elektroodpadu**

1. Poskytovateľ služby prevezme elektroodpad vždy z odberného miesta (odberných miest), ktoré si zmluvné strany medzi sebou osobitne dohodnú.
2. Príjemca služby je kedykoľvek, vždy však v dostatočnom časovom predstihu, oprávnený vyzvať poskytovateľa služby na prevzatie vyzbieraného elektroodpadu. Taká výzva musí obsahovať najmä množstvo elektroodpadu, ktoré má poskytovateľ služby prevziať, odberné miesto a kontaktné údaje osoby poverenej príjemcom služby na odovzdanie elektroodpadu.
3. Prevzatie a následnú prepravu elektroodpadu z odberného miesta vykoná alebo zabezpečí poskytovateľ služby na vlastné náklady a nebezpečenstvo, a to prípadne aj prostredníctvom svojho zmluvného dopravcu. Poskytovateľ služby na vlastné náklady a nebezpečenstvo vykoná, alebo zabezpečí naloženie elektroodpadu na motorové vozidlo poskytovateľa služby alebo jeho zmluvného dopravcu.
4. Poskytovateľ služby vždy vopred poučí príjemcu služby o bezpečnostných a iných opatreniach, ktoré sa majú dodržiavať na dohodnutom odbernom mieste.
5. Váženie elektroodpadu vykoná poskytovateľ služby.

**Článok III**

**Ďalšie dojednania**

1. Príjemca služby je povinný odovzdávať poskytovateľovi služby, iba elektroodpad určený v Prílohách č. 1 a 2 k tejto zmluve.
2. Ak vyzbieraný elektroodpad z akéhokoľvek dôvodu obsahuje aj iný odpad ako určený v prílohách č. 1 a 2 k tejto zmluve, prípadne iné hnuteľné veci (ďalej len „nedovolený odpad“), je poskytovateľ služby oprávnený odmietnuť jeho prevzatie (prevzatie celého množstva vyzbieraného elektroodpadu alebo jeho príslušnej časti, v ktorej sa nachádza nedovolený odpad, pričom voľba medzi týmito možnosťami náleží výlučne poskytovateľovi služby). Ak poskytovateľ služby zistí skutočnosť podľa predošlej vety až po prevzatí elektroodpadu, je oprávnený požadovať, aby príjemca služby od neho prevzal späť vyzbieraný elektroodpad alebo jeho príslušnú časť, v ktorej sa nachádza nedovolený odpad, alebo samotný nedovolený odpad na vlastné náklady a nebezpečenstvo. Ak tak príjemca služby neučiní do 15 dní po doručení žiadosti poskytovateľa služby, je poskytovateľ služby oprávnený vrátiť vyzbieraný elektroodpad alebo jeho príslušnú časť, v ktorej sa nachádza nedovolený odpad, alebo samotný nedovolený odpad príjemcovi služby a požadovať od príjemcu služby náhradu prepravných nákladov preukázateľne vynaložených na daný účel; bez ohľadu na vrátenie je poskytovateľ služby oprávnený požadovať od príjemca služby aj zaplatenie zmluvnej pokuty za porušenie povinnosti spätného prevzatia. Spätným prevzatím, resp. okamihom začatia omeškania príjemca služby so spätným prevzatím, na neho bez ďalšieho prechádzajú povinnosti držiteľa odpadu podľa príslušných všeobecne záväzných právnych predpisov o odpadoch.
3. Príjemca služby nemá voči poskytovateľovi služby právo na zaplatenie kúpnej ceny, náhrady, protihodnoty ani iného obdobného plnenia za odovzdaný elektroodpad, ktoré poskytovateľ služby prevezme na základe tejto zmluvy.
4. Okamihom prevzatia vyzbieraného elektroodpadu sa poskytovateľ služby bez ďalšieho stáva jeho vlastníkom a je oprávnený s ním voľne nakladať podľa vlastného, ničím neobmedzeného uváženia. Táto zmluva nezakladá žiaden záväzok poskytovateľa služby, týkajúci sa ďalšieho nakladania s prevzatým elektroodpadom, najmä nezakladá záväzok poskytovateľa služby na jeho spracovanie.

**Článok IV**

**Odplata za elektroodpad**

1. Zmluvné strany sa dohodli na bezodplatnom odbere elektroodpadu od príjemcu služby.

**Článok V**

**Trvanie zmluvy**

1. Táto zmluva sa dojednáva na dobu neurčitú.
2. Každá zmluvná strana je oprávnená vypovedať túto zmluvu, a to aj bez udania dôvodu. Výpoveď musí byť písomná a doručená druhej zmluvnej strane. Zmluva zanikne uplynutím posledného kalendárneho dňa tretieho kalendárneho mesiaca nasledujúceho po doručení výpovede druhej zmluvnej strane.

**Článok VI**

**Doručovanie písomností**

1. Písomnosti týkajúce sa tejto zmluvy sa zasielajú na doručovaciu adresu adresáta, uvedenú na prvej strane tejto zmluvy, resp. na inú adresu, ktorú zmluvná strana následne preukázateľne oznámi druhej zmluvnej strane. Ak sa takto odoslaná písomnosť vráti odosielateľovi ako nedoručiteľná, považuje sa za doručenú dňom, keď adresát odoprel jej prijatie, resp. prvým dňom odbernej lehoty, počas ktorej si ju adresát nevyzdvihol.
2. Písomnosti týkajúce sa tejto zmluvy sa vždy považujú za doručené aj okamihom ich osobného odovzdania fyzickej osobe, ktorá je v danom čase štatutárnym orgánom adresáta alebo členom jeho štatutárneho orgánu, alebo fyzickej osobe nachádzajúcej sa v prevádzkových alebo iných priestoroch adresáta, ktorá o sebe vyhlási, že je oprávnená prijímať zásielky za adresáta, ak zmluvná strana nemá dôvod pochybovať o takom vyhlásení.
3. Písomnosti týkajúce sa tejto zmluvy sa môžu zasielať aj elektronickou poštou, a to na e-mailové adresy, ktoré si zmluvné strany na daný účel oznámia. Odosielateľ môže takto odoslanú písomnosť považovať za doručenú iba vtedy, ak jeho e-mailový klient potvrdí doručenie alebo prečítanie e-mailovej správy adresátom. Ustanovenia všeobecne záväzných právnych predpisov, ktoré upravujú písomnú formu právnych úkonov urobených elektronickými prostriedkami, tým nie sú dotknuté.

**Článok VII**

**Spoločné a záverečné ustanovenia**

1. Táto zmluva nadobúda účinnosť deň po zverejnení v centrálnom registri zmlúv.
2. Zmluvné strany sa dohodli, že právny vzťah založený touto zmluvou, ako aj všetky súvisiace právne vzťahy (vrátane zodpovednostných právnych vzťahov) sa spravujú zákonom č. 513/1991 Zb. Obchodný zákonník v znení neskorších predpisov.
3. Táto zmluva má charakter nepomenovanej zmluvy v zmysle § 269 ods.2 zákona č. 513/1991 Zb. Obchodný zákonník v znení neskorších predpisov. Zmluvné strany prejavujú vôľu, aby medzi nimi vznikli tie práva a povinnosti, ktoré zmluva upravuje, a nie práva a povinnosti, ktoré zmluva výslovne nevylučuje. Preto sa najmä dohodli, že na záväzkový vzťah založený touto zmluvou sa nepoužijú, a to ani analogicky, ustanovenia §§ 409 až 470 zákona č. 513/1991 Zb. Obchodný zákonník v znení neskorších predpisov (kúpna zmluva).
4. Pri výklade tejto zmluvy sa vezme zreteľ na všetky okolnosti, najmä rokovania zmluvných strán pred jej uzavretím i prax, ktorú si medzi sebou zavedú pri jej plnení.
5. Ak sa v dôsledku zmeny relevantnej právnej úpravy stane niektoré dojednanie obsiahnuté v tejto zmluve neplatným alebo neúčinným alebo taký stav hrozí, zmluvné strany sa zaväzujú rokovať o zmenách tejto zmluvy, aby sa dosiahol výsledok čo najbližší neplatnému alebo neúčinnému dojednaniu, ktorý bude súladný s novou právnou úpravou. Ak sa dohoda nedosiahne, namiesto neplatného alebo neúčinného dojednania sa použije právna úprava povahou a účelom mu najbližšia.
6. V prípade akéhokoľvek sporu, ktorý vznikne v súvislosti s touto zmluvou sa zmluvné strany zaväzujú tento riešiť predovšetkým rokovaním a vzájomnou dohodou. Ak nedôjde k dohode, je ktorákoľvek zmluvná strana oprávnená obrátiť sa na príslušný súd v Slovenskej republike.
7. Ak táto zmluva neurčuje inak, je možné ju zmeniť a zrušiť iba písomnou dohodou oboch zmluvných strán.
8. Táto zmluva sa vyhotovuje v dvoch rovnopisoch, po jednom pre každú zmluvnú stranu.

**V Sládkovičove, dňa 28.03.2018 V Igrame, dňa 10.04.2018**

............................................................. ...............................................................

**ROVAMI s.r.o. Obec Igram**

**Mgr. Róbert Varga Peter Holek**

**konateľ starosta**

**Príloha č.1 k zmluve**

Špecifikácia odpadov

podľa vyhlášky MŽP SR č. 365/2015 Z.z., ktorou sa ustanovuje Katalóg odpadov

pod katalógovým číslom a názvom odpadu:

|  |  |  |
| --- | --- | --- |
| **Kat. číslo** | **Názov** | **Kat.** |
| **16 02 11** | vyradené zariadenia obsahujúce chlórfluórované uhľovodíky, HCFC, HFC | **N** |
| **16 02 13** | vyradené zariadenia obsahujúce nebezpečné časti\*) iné ako uvedené v 16 02 09 až 16 02 12 | **N** |
| **16 02 14** | vyradené zariadenia iné ako uvedené v 16 02 09 až 16 02 13 | **O** |
| **20 01 21** | žiarivky a iný odpad obsahujúci ortuť | **N** |
| **20 01 36** | vyradené elektrické a elektronické zariadenia iné ako uvedené v 20 01 21 , 20 01 23 a 20 01 35 | **O** |

**Príloha č.2 k zmluve**

***špecifikácia odpadov***

***Rozdelenie odpadov z elektrických a elektronických zariadení podľa zák.***

***NR SR č. 79/2015 Z.z.***

**Špecifikácia elektroodpadu**

**Kategória č. 1: Veľké domáce spotrebiče**

1. Veľké chladiarenské spotrebiče pre domácnosť
2. Chladničky
3. Mrazničky
4. Iné veľké spotrebiče používané na chladenie, konzervovanie a skladovanie potravín
5. Práčky
6. Sušičky
7. Umývačky riadu
8. Sporáky a rúry na pečenie
9. Elektrické sporáky
10. Elektrické varné dosky
11. Mikrovlnné rúry
12. Iné veľké spotrebiče používané na varenie a iné spracovanie potravín
13. Elektrické spotrebiče na vykurovanie
14. Elektrické radiátory
15. Iné veľké spotrebiče na vykurovanie miestností, postelí, nábytku na sedenie
16. Elektrické ventilátory
17. Klimatizačné zariadenia
18. Mobilné klimatizačné zariadenia
19. Iné zariadenia na ventiláciu a klimatizáciu

**Kategória č. 2: Malé domáce spotrebiče**

1. Vysávače
2. Čističe kobercov
3. Iné spotrebiče na čistenie
4. Spotrebiče, ktoré sa používajú na šitie, tkanie a iné spracovanie textilu
5. Žehličky a iné spotrebiče na žehlenie, mangľovanie a inú starostlivosť o šatstvo
6. Hriankovače
7. Fritézy
8. Mlynčeky, kávovary a zariadenia na otváranie a zatváranie nádob alebo obalov
9. Elektrické nože
10. Spotrebiče na strihanie vlasov, sušenie vlasov, čistenie zubov, holenie, masáž a iné spotrebiče na starostlivosť o telo
11. Bezšnúrové alebo nabíjacie spotrebiče na strihanie vlasov, sušenie vklasov, čistenie zubov, holenie, masáž a iné spotrebiče na starostlivosť o telo
12. Hodiny, hodinky a zariadenia na meranie, ukazovanie alebo zaznamenávanie času
13. Váhy
14. Erotické pomôcky
15. Elektrické cigarety

**Kategória č. 3: Informačné technológie a telekomunikačné zariadenia**

1. Servery
2. Minipočítače
3. Tlačiarne
4. Osobné počítače
5. Zobrazovacie zariadenia k osobným počítačom s CRT, LED a LCD
6. Klávesnice
7. Polohovacie zariadenia k osobným počítačom
8. Reproduktory k osobným počítačom
9. Laptopy
10. Notebooky
11. Elektronické diáre
12. Kopírovacie zariadenia
13. Elektrické a elektronické písacie stroje
14. Vreckové a stolové kalkulačky
15. Iné výrobky a zariadenia na zber, uchovávanie, spracovanie, prezentáciu alebo elektronické sprostredkovanie informácií
16. Pamäťové karty
17. Užívateľské terminály a systémy
18. Faxové prístroje
19. Telex
20. Telefónne prístroje
21. Telefónne automaty
22. Bezdrôtové telefónne prístroje
23. Mobilné telefónne prístroje
24. Záznamníky
25. Iné výrobky alebo zariadenia na prenos zvuku, obrazu alebo iných informácií prostredníctvom telekomunikácií

**Kategória č. 4: Spotrebná elektronika**

1. Rozhlasové prijímače
2. Televízne prijímače s CRT, LED a LCD obrazovkami
3. Videokamery
4. Videorekordéry
5. Hi-fi zariadenia
6. Zosilňovače zvuku
7. Hudobné nástroje
8. Iné výrobky alebo zariadenia na zaznamenávanie alebo prehrávanie zvuku alebo obrazu vrátane signálov alebo technológií na iné šírenie zvuku a obrazu ako prostredníctvom telekomunikácií

**Kategória č. 5: Osvetľovacie zariadenia**

1. Svetelné zdroje
2. Lineárne žiarivky
3. Kompaktné žiarovky
4. LED žiarovky
5. Svietidlá
6. Svietidlá pre žiarovky a LED s výnimkou svietidiel z domácnosti
7. Ostatné osvetľovacie zariadenia alebo zariadenia pre šírenie a riadenie osvetlenia s výnimkou priamo žeravých žiaroviek v inej podskupine neuvedené

**Kategória č. 6: Elektrické a elektronické nástroje (okrem veľkých stacionárnych priemyselných nástrojov)**

1. Vŕtačky
2. Pílky
3. Šijacie stroje
4. Zariadenia na otáčanie, frézovanie, brúsenie, drvenie, pílenie, krájanie, strihanie, vŕtanie, dierovanie, razenie, skladanie, ohýbanie alebo podobné spracovanie dreva, kovu a iných materiálov
5. Nástroje na nitovanie, pritĺkanie klincov alebo skrutkovanie alebo odstraňovanie nitov, klincov, skrutiek alebo na podobné účely
6. Nástroje na zváranie, spájkovanie alebo podobné účely
7. Zariadenia na striekanie, nanášanie, rozprašovanie alebo iné spracovanie kovových alebo plynných látok inými prostriedkami
8. Nástroje na kosenie alebo iné záhradkárske činnosti

**Kategória č. 7: Hračky, zariadenia určené na športové a rekreačné účely**

1. Súpravy elektrických vláčikov alebo autodráh
2. Konzoly na videohry
3. Videohry
4. Počítače na bicyklovanie, potápanie, beh, veslovanie atď.
5. Športové zariadenia s elektrickými a elektronickými súčiastkami
6. Elektrobicykle
7. Hracie automaty

**Kategória č. 8: Zdravotnícke zariadenia (okrem všetkých implantovaných a infikovaných výrobkov)**

1. Merače krvného tlaku
2. Merače hladiny cukru
3. Inhalačné prístroje
4. UV hrebeň pre liečbu svetelnými lúčmi
5. Fototerapeutické svetlo
6. Germicidne svetlo
7. Prístroje na meranie, váženie alebo nastavovanie pre domácnosť, alebo laboratórne zariadenia

**Kategória č. 9: Prístroje na monitorovanie a kontrolu**

1. Hlásič elektrickej požiarnej signalizácie
2. Tepelné regulátory
3. Termostaty
4. Prístroje na meranie, váženie alebo nastavovanie pre domácnosť alebo ako laboratórne zariadenia
5. Iné monitorovacie a kontrolné prístroje používané v priemyselných zariadeniach (napr. ovládacie panely)

**Kategória č. 10: Predajné automaty**

1. Predajné automaty na teplé nápoje
2. Predajné automaty na tuhé výrobky
3. Automaty na výdaj peňazí
4. Automaty na výdaj parkovacích kariet
5. Všetky prístroje na automatický výdaj všetkých druhov výrobkov

**Príloha č.3 k zmluve**

**Termíny zberu elektroodpadu v obci:**

1. Zber ..............................................

2. Zber ..............................................

3. Zber ..............................................

4. Zber ..............................................